Foto: Facebook

ŽELJKO Glasnović je za saborskom govornicom izjavio kako bi strijeljao jednog suca, "ali nažalost još ne živimo u takvoj državi".



Kaos u pravosuđu



Na početku sjednice zatražio je stanku zbog stanja u pravosuđu. Nakon stanke, prvi je govorio Joško Klisović, a nakon njega Marija Puh.



Zatim je za govornicu došao Željko Glasnović.



"Kaos u pravosuđu je vezan za subjekt nasilja nad ženama. Džaba zakoni ako imamo čisti amaterizam i nedorečene zakone. Kako opisati stanje u pravosuđu? Ima jedan vic. Nedavno u Zagrebu je održana konferencija poštenih sudaca u Sheratonu, obojica su se pojavila. Moramo shvatiti jednu stvar. Bez pravnog okvira za investicije, nitko neće doći ovdje. 50% ljudi radi u državnim službama, tu nema strateških investicija. Dolaze mi ljudi svaki dan. Došao mi je jedan čovjek jučer koji od 91. traži povrat svoje imovine koju su neki lokalni banditi prepisali na sebe. Došao je s pravnicom i ona me pitala što napraviti. Kažem joj, ti si pravnica. Dođe čovjek izvana i investira 10 milijuna u tvornicu u Lici, tri godine to stoji i ne može dobiti dozvolu iz ministarstva. Kakva je to poruka? Ovo ovdje je Divlji zapad i mi samo glumimo tu pluralnu demokraciju i pod fasadom te demokracije vlada pravni kaos", rekao je Glasnović.







Pilići u klaviru i skliske banane



Nastavio je nepovezano govoriti o redizajniranim komunistima, vojsci, policiji, miliciji i mitu. Spominjao je bandite s desetak žena, piliće u klaviru, skliske banane i seksi lovu.



"Koliko je vas ovdje zaustavljeno na cesti gdje mu policajac traži mito? To je onaj ostatak Balkana i milicajaca koji su ovdje došli četrdeset pete i oduzeli stanove i imovinu i odgajali piliće u klaviru", rekao je.



Zatim je pričao o kanadskim noćnim sudovima.



"U Kanadi sam radio 10 godina u pravosudnoj policiji. Tamo noćni sudovi rade dan i noć za nekriminalne prekršaje. Dođeš, to melje. Nisi plaćao alimentaciju, je li to nasilje nad ženama? Itekako je. Imaš ti bandita, ima 10 ljubavnica, ženu, briga njega, desetero djece. To je uvijek skliska banana. To znaju i ovi u saboru neki, skliska banana. Dvije kore, seks i lova, a nećeš plaćati za djecu. Ja sam tamo radio, tebe uhapse, imaš troje djece, nisi plaćao alimentaciju, kaže gospodin Smith, telefon, 4 tisuće dolara i 4 mjeseca pritvora i gotovo. A ovdje nikom ništa. Standardne procedure za uspješnost rada, kako se ocjenjuje rad, neki suci imaju dva riješena slučaja, ovi drugi stotinu", rekao je.



Međutim, u svom zamršenom govoru je, između ostalog, izjavio kako bi strijeljao jednog suca.



Strijeljanje suca



"Meni se hvalio jedan crveni kmer, sudac u bivšem sustavu, kako nije riješio nijedan slučaj u svom mandatu. Prijatelju, ja bih njega strijeljao, ali nažalost, ne možemo. Nemamo takvu državu još", rekao je Glasnović.



Nastavio je govoriti o propalim društvenim eksperimentima, barunima, štakorskoj liniji i lustraciji.



"Lustracija mora početi u pravosuđu. Ne zato što su prijetnja nacionalnoj sigurnosti i što su im dosjei u Beogradu, već zato što ne znaju raditi. Dok se ne riješimo pravne ostavštine SFRJ, od toga nemamo ništa. Kako se ne miješa doktrina Varšavskog pakta s NATO pakt doktrinom, tako se ne miješaju zakoni tog propalog društvenog eksperimenta s modernim, kontinentalnim zakonima. Još sjede ovdje ove glave, to su nasljednici propalog društvenog eksperimenta", rekao je Glasnović.



"Na kraju, uspostavite u svakom gradu štakorsku liniju da otkucavaju te barune ovi naši građani koji su osviješteni", poručio je za kraj i rekao kako bi mogao još puno o tome.



Nitko nije reagirao.



Ovo mu nije prvi put



Podsjetimo, ovo nije prvi put da se Glasnović služi ovakvom retorikom.



"Ovdje demokracija i nije potrebna. Nama treba vojna uprava i čizma u zube", govorio je 1994.



Hrvatski sabor danas raspravlja o vladinu prijedlogu da se potvrdi Protokol o zaštiti Sredozemnog mora od onečišćenja koje proizlazi iz istraživanja i iskorištavanja epikontinentalnog pojasa, morskog dna i morskog podzemlja. Zastupnik manjina Furio Radin predsjeda saborom.